SET ปิดเช้าพุ่ง 10 จุด รับแรงซื้อ “กลุ่มแบงก์” หลังเฟดลด QE ตามคาด-ศก.ฟื้นหนุน
SET ปิดเช้าพุ่ง 10 จุด รับแรงซื้อ “กลุ่มแบงก์” หลังเฟดลด QE ตามคาด อีกทั้งการฟื้นตัวเศรษฐกิจเป็นบวก บ่ายนี้ตลาดฯคงทรงตัวได้แต่ Upside ไม่หวือหวามาก ให้แนวรับ 1,610 แนวต้าน 1,621-1,635 จุด
4 พ.ย. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นภูมิภาคเอเชียที่เคลื่อนไหวในแดนบวก แม้หลายตลาดปิดทำการทั้งอินเดีย มาเลเซีย และ สิงคโปร์
โดยตลาดบ้านเราได้รับแรงหนุนจากหุ้นกลุ่มแบงก์ขึ้นนำตลาดฯ ตอบรับผลประชุมธนาคารกลางสหรัฐ (เฟด) ปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ตั้งแต่เดือน พ.ย.ตามคาด และแนวโน้มเงินเฟ้อเร่งตัวขึ้น ทำให้ทิศทางดอกเบี้ยยังเป็นขาขึ้น ซึ่งเป็นบวกต่อกลุ่มแบงก์ แม้เฟดยังไม่เร่งปรับขึ้นดอกเบี้ยก็ตาม อีกทั้งการฟื้นตัวเศรษฐกิจก็เป็นผลดีต่อกลุ่มแบงก์ด้วยเช่นกัน
อย่างไรก็ตามตลาดฯได้รับแรงกดดันจากหุ้นกลุ่มพลังงานบ้างหลังจากราคาน้ำมันปรับตัวลงแรง แต่ยังมีความหวังจากการเปิดเมือง และมาตรการกระตุ้นเศรษฐกิจจากที่ประชุมคณะรัฐมนตรี (ครม.) ในวันนี้ รวมทั้งติดตามภาษีรถยนต์ไฟฟ้า (EV) การประชุมกลุ่มโอเปกพลัส และการประชุมธนาคารกลางอังกฤษ (BoE) วันนี้จับตาทิศทางอัตราดอกเบี้ย
สำหรับแนวโน้มการลงทุนในช่วงบ่ายนี้ นางสาวธีรดา กล่าวว่า ตลาดฯคงจะทรงตัวในแดนบวกได้ แต่ Upside คงจะไม่หวือหวามากแล้ว พร้อมให้แนวรับ 1,610 จุด ส่วนแนวต้าน 1,621-1,635 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 9,053.82 ล้านบาท ปิดที่ 148.00 บาท เพิ่มขึ้น 6.00 บาท
BBL มูลค่าการซื้อขาย 3,719.66 ล้านบาท ปิดที่ 127.00 บาท เพิ่มขึ้น 2.50 บาท
SCB มูลค่าการซื้อขาย 2,018.99 ล้านบาท ปิดที่ 133.00 บาท เพิ่มขึ้น 1.50 บาท
PTT มูลค่าการซื้อขาย 1,330.82 ล้านบาท ปิดที่ 37.50 บาท ลดลง 0.25 บาท
PTTEP มูลค่าการซื้อขาย 1,224.02 ล้านบาท ปิดที่ 117.50 บาท ราคาไม่เปลี่ยนแปลง
 
 